Poznáte ten pocit, keď vám konečne vyjde nové číslo vášho obľúbeného časopisu a vy môžete privoňať k jeho čerstvo voňavým stránkam. Niektorí nedočkavci sa na neho vrhnú hneď popri cestovaní domov v MHD, ja až po vychladnutí. Mám rada, keď ho na pár chvíľ nechám takpovediac "odstáť" na stolíku a až potom jeho obsah hltám sediac na balkóne s kávou.
Práve otváram nové stránky toho môjho a popritom sa nechávam zviesť pozorovaním piatkovej idylky. Malý chlapec - zábudlivec kľúčov, čaká pred vchodom bytovky, dokým ho mama vpustí dnu. Blonďavé dievčatko, asi tak šiestačka, si v hlave prehráva dnešný deň a spytuje sa, prečo jej spolužiak Paľko stále robí zle a ťahá ju za vrkoče. Hora svalov rezkým krokom kráča ulicou a v myšlienkach si zapisuje, ktorej časti tela dá dnes zabrať. Útly chlapec v okuliaroch, držiac hromadu knižiek pod pazuchou, premýšľa koľko domácich úloh dnes stihne spraviť. Skupinka štyroch dievčat vedie hlučnú, húževnatú debatu o tom, v ktorých šatách dnes večer zahviezdia, a v ktorom podniku sa náhodou objavia, lebo tam bude aj ON. "Pred desiatimi minútami na facebooku potvrdil, že sa zúčastní. Ženy, dnes bude môj!" Všetky spustia hurónsky smiech, aby sa náhodou nestalo, že ich nebude počuť celé sídlisko. Slečna v pestrofarebných legínsach spriada horúci plán, ako večer dopraje tomu svojmu potešenie. Popri ležérnej chôdzi sa potmehútsky usmieva. Dvaja chlapci s bodkovanou tvárou sa dohadujú z čoho sa dnes večer rozbijú a či im zvýši aj na kebab do ruky. Popritom sa podkýňajú o roztrhané rifle stiahnuté až pod zadok.
Piatky a balkóny sú svetové veci!